CELEX: 32014D0923
Language: el
Date: 2014-12-12 00:00:00
Title: 2014/923/ΕΕ: Εκτελεστική απόφαση της Επιτροπής, της 12ης Δεκεμβρίου 2014 , για τη σύσταση του Κοινού Ινστιτούτου Συμβολομετρίας Πολύ Μεγάλης Γραμμής Βάσης ως Κοινοπραξίας Ευρωπαϊκής Ερευνητικής Υποδομής (KEEY JIV)

18.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 363/156
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Δεκεμβρίου 2014
   για τη σύσταση του Κοινού Ινστιτούτου Συμβολομετρίας Πολύ Μεγάλης Γραμμής Βάσης ως Κοινοπραξίας Ευρωπαϊκής Ερευνητικής Υποδομής (KEEY JIV)
   
      (2014/923/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η Γαλλική Δημοκρατία, το Βασίλειο των Κάτω Χωρών, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και της Βόρειας Ιρλανδίας ζήτησαν από την Επιτροπή να συστήσει το Κοινό Ινστιτούτο Συμβολομετρίας Πολύ Μεγάλης Γραμμής Βάσης ως Κοινοπραξία Ευρωπαϊκής Ερευνητικής Υποδομής (KEEY JIV/JIV-ERIC).
            
         
               (2)
            
            
               Τα εν λόγω κράτη μέλη έχουν συμφωνήσει ότι κράτος μέλος υποδοχής της KEEY JIV θα είναι το Βασίλειο των Κάτω Χωρών.
            
         
               (3)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται Κοινό Ινστιτούτο Συμβολομετρίας Πολύ Μεγάλης Γραμμής Βάσης ως Κοινοπραξία Ευρωπαϊκής Ερευνητικής Υποδομής (KEEY JIV/JIV-ERIC).
   2.   Το καταστατικό της KEEY JIV παρατίθεται στο παράρτημα. Το καταστατικό επικαιροποιείται και δημοσιοποιείται στον ιστότοπο της KEEY JIV και στην καταστατική της έδρα.
   3.   Τα βασικά στοιχεία του καταστατικού, για την τροποποίηση των οποίων απαιτείται έγκριση της Επιτροπής σύμφωνα με το άρθρο 11 παράγραφος 1 του κανονισμού (ΕΚ) αριθ. 723/2009, προβλέπονται στα άρθρα 1, 2, 18, 20 έως 25, 27 και 28.
   Άρθρο 2
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 12 Δεκεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 206 της 8.8.2009, σ. 1.
   
      ΠΑΡΑΡΤΗΜΑ
      
         ΠΡΟΟΙΜΙΟ
      
      ΑΝΑΓΝΩΡΙΖΟΝΤΑΣ την πολυετή οργάνωση του Κοινού Ινστιτούτου Συμβολομετρίας Πολύ Μεγάλης Γραμμής Βάσης στην Ευρώπη και τη σημασία του για τον Ευρωπαϊκό Χώρο Έρευνας, τα μέρη συμφώνησαν να μεταβιβάσουν όλες τις επιχειρησιακές δραστηριότητες από την ολλανδική εθνική νομική οντότητα «Stichting JIVE» σε νομική οντότητα με την επωνυμία «ΚΕΕΥ JIV» δυνάμει του κανονισμού (ΕΚ) αριθ. 723/2009.
      Εκτιμώντας τα ακόλουθα:
      Το Ευρωπαϊκό Δίκτυο Συμβολομετρίας Πολύ Μεγάλης Γραμμής Βάσης (EVN) είναι πολυετής κοινοπραξία με ευέλικτη και επεκτάσιμη δομή, η οποία παρέχει μια μονάδα αστρονομικών παρατηρήσεων που στηρίζεται στις κοινές παρατηρήσεις με ραδιοτηλεσκόπια σε ολόκληρη την Ευρώπη και σε άλλες ηπείρους και χρησιμοποιείται από μια ζωτικής σημασίας επιστημονική κοινότητα με παγκόσμια κατανομή. Έχει αποδειχθεί εδώ και περισσότερες από δύο δεκαετίες ότι το EVN τηρεί πρότυπα πολύ υψηλού επιπέδου και αποτελεί εξαιρετικά σταθερό δίκτυο.
      Το 1993 ιδρύθηκε στο πλαίσιο του EVN το Κοινό Ινστιτούτο Συμβολομετρίας Πολύ Μεγάλης Γραμμής Βάσης στην Ευρώπη (JIVE), ως ολλανδική εθνική νομική οντότητα (Stichting/Foundation) για την παροχή κεντρικών υπηρεσιών και, ιδίως, την επεξεργασία (συσχέτιση) των συλλεγόμενων τηλεσκοπικών δεδομένων. Το εν λόγω ινστιτούτο παρέχει στήριξη στους χρήστες του EVN για την υποβολή προτάσεων και για την επεξεργασία και ερμηνεία των παρατηρήσεων του EVN. Παρέχει επίσης ανάδραση σχετικά με την ποιότητα των δεδομένων που παρέχονται από τα τηλεσκόπια. Το JIVE παρέχει τη βασική υποδομή για τις κοινές παρατηρήσεις του EVN και άλλων δικτύων. Διαδραματίζει ενεργό ρόλο στην ενίσχυση των ικανοτήτων του EVN με την ανάπτυξη νέων τεχνικών, ιδίως όσον αφορά τις υπηρεσίες κεντρικής επεξεργασίας και τις υπηρεσίες χρήστη.
      Στην εν λόγω δραστηριότητα καθώς και σε άλλες, το JIVE ενεργεί ως αντιπρόσωπος του EVN, ιδίως κατά την εκτέλεση προγραμμάτων της Ευρωπαϊκής Επιτροπής. Η σχέση μεταξύ της υποδομής του JIVE και του EVN καλύπτεται από το μνημόνιο συμφωνίας της κοινοπραξίας του EVN, το οποίο συνήφθη στο Βερολίνο στις 22 Νοεμβρίου 2002.
      Το JIVE έχει επί του παρόντος τη νομική μορφή ολλανδικού ιδρύματος. Η ΚΕΕΥ αποτελεί την κατάλληλη νομική οντότητα για την επιστημονική αποστολή και τις φιλοδοξίες του JIVE. Η σύσταση της νομικής μορφής της Κοινοπραξίας Ευρωπαϊκής Ερευνητικής Υποδομής (ΚΕΕΥ) έγινε σύμφωνα με τις διατάξεις του κανονισμού (ΕΚ) αριθ. 723/2009.
      Με τη σύσταση της ΚΕΕΥ JIV θα καταστεί πιο διατηρήσιμη η πολυετής συνεργασία μεταξύ των ερευνητικών ιδρυμάτων που έχουν συσταθεί σε εθνικό επίπεδο στον τομέα της συμβολομετρίας πολύ μεγάλης γραμμής βάσης (VLBI). Τα δίκτυα VLBI αποτελούν καίριας σημασίας βασική τεχνολογία για τις εξέχουσες σήμερα και τις μελλοντικές ερευνητικές υποδομές στον τομέα της ραδιοαστρονομίας.
      Ο συσχετιστής του JIVE αποτελεί τον πυρήνα της υποδομής της ΚΕΕΥ JIV. Πρόκειται για ένα ουσιαστικό και κύριο στοιχείο συγκρότησης της ερευνητικής υποδομής VLBI. Η ΚΕΕΥ JIV θα διατηρήσει την υφιστάμενη συνεργασία και τις συμβατικές υποχρεώσεις με όλους τους εταίρους του EVN και θα τις διαρθρώσει και εναρμονίσει με την αποστολή της ΚΕΕΥ JIV. Η ΚΕΕΥ JIV θα συσχετίζει όλα τα έργα του EVN. Επιπλέον, θα προωθεί και θα θέτει σε εφαρμογή τη VLBI και άλλες ραδιοαστρονομικές τεχνικές.
      ΣΥΜΦΩΝΗΘΗΚΕ από τα ιδρυτικά μέλη να συσταθεί και να υλοποιηθεί η ΚΕΕΥ JIV σύμφωνα με τις ακόλουθες διατάξεις.
      ΚΕΦΑΛΑΙΟ 1
      
         ΓΕΝΙΚΕΣ ΔΙΑΤΑΞΕΙΣ
      
      Άρθρο 1
      Επωνυμία, έδρα και γλώσσα εργασίας
      1.   Συστήνεται Κοινοπραξία Ευρωπαϊκής Ερευνητικής Υποδομής (KEEY) καλούμενη Κοινό Ινστιτούτο Συμβολομετρίας Πολύ Μεγάλης Γραμμής Βάσης (VLBI), εφεξής ΚΕΕΥ JIV.
      2.   Η ΚΕΕΥ JIV είναι ερευνητική υποδομή που δραστηριοποιείται στις χώρες μέλη της ΚΕΕΥ JIV, καθώς και σε χώρες-παρατηρητές και σε άλλες χώρες όπου η ΚΕΕΥ JIV συνάπτει συμφωνίες σύμφωνα με το άρθρο 8 παράγραφος 1 του καταστατικού.
      3.   Η ΚΕΕΥ JIV έχει τη νομική μορφή Κοινοπραξίας Ευρωπαϊκής Ερευνητικής Υποδομής (ΚΕΕΥ/ERIC), συσταθείσας βάσει των διατάξεων του κανονισμού (ΕΚ) αριθ. 723/2009, με την επωνυμία «ΚΕΕΥ JIV» (JIV-ERIC).
      4.   Η ΚΕΕΥ JIV έχει την καταστατική της έδρα στην πόλη Dwingeloo των Κάτω Χωρών.
      5.   Η γλώσσα εργασίας της ΚΕΕΥ JIV είναι η αγγλική.
      Άρθρο 2
      Καθήκοντα και δραστηριότητες
      1.   Η ΚΕΕΥ JIV προωθεί και θέτει σε εφαρμογή τη VLBI και άλλες ραδιοαστρονομικές τεχνικές. Ειδικότερα, η ΚΕΕΥ JIV διαχειρίζεται και αναπτύσσει τον επεξεργαστή δεδομένων, συχνά αναφερόμενο ως συσχετιστή, και παρέχει υπηρεσίες στους επιστήμονες που χρησιμοποιούν τις εγκαταστάσεις του EVN. Η ΚΕΕΥ JIV συσχετίζει όλα τα έργα του EVN, τα οποία έχουν εγκριθεί από την επιτροπή προγράμματος του EVN, προγραμματιστεί από τον προγραμματιστή του EVN και υποδεικνύονται προς συσχέτιση στην ΚΕΕΥ JIV στο γενικό χρονοδιάγραμμα του EVN.
      2.   Η ΚΕΕΥ JIV προάγει τη συμβολομετρία πολύ μεγάλης γραμμής βάσης μεταξύ των τηλεσκοπίων των εταίρων του EVN και άλλων δικτύων. Η ΚΕΕΥ JIV οργανώνει και διευκολύνει την υποστήριξη της λειτουργίας του EVN και άλλων δικτύων, καθώς και άλλες συναφείς δραστηριότητες στο πεδίο της ραδιοαστρονομίας που είναι αναγκαίες για την επίτευξη του στόχου της.
      3.   Η ΚΕΕΥ JIV έχει μη κερδοσκοπικό χαρακτήρα. Με σκοπό την περαιτέρω προώθηση της καινοτομίας, καθώς και της μεταφοράς γνώσεων και τεχνολογίας, επιτρέπεται η άσκηση περιορισμένων οικονομικών δραστηριοτήτων, εφόσον δεν θέτουν σε κίνδυνο τις κύριες δραστηριότητες.
      ΚΕΦΑΛΑΙΟ 2
      
         ΜΕΛΗ
      
      Άρθρο 3
      Μέλη και αντιπρόσωποι
      1.   Μέλη ή παρατηρητές της ΚΕΕΥ JIV μπορούν να γίνουν οι ακόλουθες οντότητες, χωρίς δικαίωμα ψήφου:
      
                  α)
               
               
                  κράτη μέλη·
               
            
                  β)
               
               
                  συνδεδεμένες χώρες·
               
            
                  γ)
               
               
                  τρίτες χώρες εκτός των συνδεδεμένων χωρών·
               
            
                  δ)
               
               
                  διακυβερνητικοί οργανισμοί.
               
            2.   Κάθε μέλος ή παρατηρητής μπορεί να εκπροσωπείται από έναν δημόσιο ή ιδιωτικό φορέα με αποστολή δημόσιας υπηρεσίας της επιλογής του, διοριζόμενο σύμφωνα με τους οικείους κανόνες και διαδικασίες.
      3.   Τα υφιστάμενα μέλη και παρατηρητές της ΚΕΕΥ JIV, καθώς και οι αντιπρόσωποί τους, παρατίθενται στο παράρτημα 1. Το παράρτημα 1 επικαιροποιείται από τον εκτελεστικό διευθυντή. Τα υφιστάμενα μέλη κατά τον χρόνο υποβολής της αίτησης για σύσταση της ΚΕΕΥ JIV θεωρούνται ιδρυτικά μέλη.
      Άρθρο 4
      Εισδοχή μελών
      1.   Οι όροι εισδοχής νέων μελών είναι οι ακόλουθοι:
      
                  α)
               
               
                  η εισδοχή νέων μελών υπόκειται στην έγκριση του Συμβουλίου·
               
            
                  β)
               
               
                  οι υποψήφιοι υποβάλλουν γραπτή αίτηση στον πρόεδρο του Συμβουλίου·
               
            
                  γ)
               
               
                  στην αίτηση περιγράφεται ο τρόπος με τον οποίο ο υποψήφιος θα συμβάλλει στην επίτευξη των στόχων και στις δραστηριότητες της ΚΕΕΥ JIV, θα εκπληρώνει τις υποχρεώσεις του και θα διορίσει ως αντιπρόσωπο μια εξουσιοδοτημένη κατά το νόμο οντότητα.
               
            2.   Η αρχική θητεία των μελών είναι πενταετής.
      Άρθρο 5
      Αποχώρηση μέλους, διαγραφή μέλους
      1.   Κανένα μέλος δεν μπορεί να αποχωρήσει κατά την πρώτη πενταετία από τη σύσταση της ΚΕΕΥ JIV, εκτός εάν έχει προσχωρήσει σε αυτή για συγκεκριμένο βραχύτερο χρονικό διάστημα. Μετά την πρώτη πενταετία από τη σύσταση της ΚΕΕΥ JIV, ένα μέλος μπορεί να αποχωρήσει κατά τη λήξη του οικονομικού έτους, μετά από αίτηση που υποβάλλεται τουλάχιστον 12 μήνες πριν από την αποχώρηση.
      2.   Ένα μέλος μπορεί να αποχωρήσει εάν το Συμβούλιο αποφασίσει να αυξήσει την ετήσια εισφορά που ορίζεται στο παράρτημα 2. Κατά παρέκκλιση από το άρθρο 5 παράγραφος 1, το μέλος που επιθυμεί να αποχωρήσει μπορεί να το πράξει εντός έξι μηνών από την έγκριση από το Συμβούλιο της πρότασης αύξησης της εισφοράς.
      3.   Η αποχώρηση παράγει αποτελέσματα στο τέλος του οικονομικού έτους, υπό τον όρο ότι το μέλος που αποχωρεί έχει εκπληρώσει τις υποχρεώσεις του.
      4.   Το Συμβούλιο έχει το δικαίωμα να διαγράψει ένα μέλος εάν πληρούνται οι ακόλουθες προϋποθέσεις:
      
                  α)
               
               
                  το μέλος έχει διαπράξει σοβαρή παραβίαση μιας ή περισσοτέρων από τις υποχρεώσεις που υπέχει δυνάμει του παρόντος καταστατικού·
               
            
                  β)
               
               
                  το μέλος δεν έχει επανορθώσει την εν λόγω παραβίαση εντός διαστήματος έξι μηνών από τη σχετική ειδοποίηση.
               
            Το μέλος έχει τη δυνατότητα να υποβάλει ένσταση κατά της απόφασης διαγραφής και να εκθέσει τα επιχειρήματά του στο Συμβούλιο.
      ΚΕΦΑΛΑΙΟ 3
      
         ΠΑΡΑΤΗΡΗΤΕΣ ΚΑΙ ΣΥΜΜΕΤΕΧΟΝΤΑ ΕΡΕΥΝΗΤΙΚΑ ΙΔΡΥΜΑΤΑ
      
      Άρθρο 6
      Εισδοχή παρατηρητών
      1.   Τα κράτη και οι διακυβερνητικοί οργανισμοί που επιθυμούν να συμβάλουν στην ΚΕΕΥ JIV και προτίθενται να γίνουν μέλη της μπορούν να υποβάλουν αίτηση για να αποκτήσουν την ιδιότητα του παρατηρητή.
      2.   Οι όροι εισδοχής παρατηρητών είναι οι ακόλουθοι:
      
                  α)
               
               
                  οι παρατηρητές γίνονται δεκτοί για αρχική θητεία τριών ετών·
               
            
                  β)
               
               
                  η εισδοχή παρατηρητών υπόκειται στην έγκριση του Συμβουλίου· και
               
            
                  γ)
               
               
                  οι αιτήσεις υποβάλλονται γραπτώς στον πρόεδρο του Συμβουλίου και σε αυτές περιγράφεται ο τρόπος με τον οποίον ο αιτών πρέπει να συνεργάζεται με σκοπό την εκπλήρωση των στόχων και την εκτέλεση των δραστηριοτήτων της ΚΕΕΥ JIV και να διορίζει ως εκπρόσωπο εξουσιοδοτημένη κατά το νόμο οντότητα.
               
            3.   Ο παρατηρητής μπορεί να υποβάλει αίτηση εισδοχής μέλους ανά πάσα στιγμή.
      Άρθρο 7
      Αποχώρηση παρατηρητή, λύση του καθεστώτος παρατηρητή
      1.   Η αρχική θητεία των παρατηρητών είναι τριετής.
      2.   Η αποχώρηση παρατηρητή παράγει αποτελέσματα στο τέλος του οικονομικού έτους, υπό τον όρο ότι ο αποχωρών παρατηρητής έχει εκπληρώσει τις υποχρεώσεις του.
      3.   Το Συμβούλιο έχει το δικαίωμα να λύσει το καθεστώς παρατηρητή εάν πληρούνται οι ακόλουθες προϋποθέσεις:
      
                  α)
               
               
                  ο παρατηρητής έχει διαπράξει σοβαρή παραβίαση μιας ή περισσοτέρων από τις υποχρεώσεις που υπέχει δυνάμει του παρόντος καταστατικού· και
               
            
                  β)
               
               
                  ο παρατηρητής δεν έχει επανορθώσει την εν λόγω παραβίαση εντός διαστήματος έξι μηνών από τη σχετική ειδοποίηση.
               
            Ο παρατηρητής έχει τη δυνατότητα να υποβάλει ένσταση κατά της απόφασης λύσης και να εκθέσει τα επιχειρήματά του στο Συμβούλιο.
      Άρθρο 8
      Συμμετοχή ερευνητικών ιδρυμάτων στην ΚΕΕΥ JIV
      1.   Η ΚΕΕΥ JIV μπορεί να συνάπτει συμφωνία συνεργασίας με ερευνητικά ιδρύματα που εκμεταλλεύονται στοιχείο VLBI ή εκπροσωπούν τα εθνικά συμφέροντα στο πλαίσιο της συνεργασίας VLBI και λειτουργούν σε χώρες που δεν είναι μέλη ούτε παρατηρητές. Στη συμφωνία συνεργασίας καθορίζονται οι όροι και οι προϋποθέσεις βάσει των οποίων τα εθνικά ερευνητικά ιδρύματα μπορούν να συμμετέχουν στην υποδομή της ΚΕΕΥ JIV και να δεσμεύονται στην εκτέλεση των καθηκόντων και των δραστηριοτήτων που ορίζονται στο άρθρο 2.
      2.   Η συμφωνία συνεργασίας περιλαμβάνει τη συμφωνηθείσα εισφορά, το δικαίωμα παροχής δεδομένων για επεξεργασία στις κεντρικές εγκαταστάσεις της ΚΕΕΥ JIV και το δικαίωμα συμμετοχής στις συνεδριάσεις του Συμβουλίου, καθώς και το δικαίωμα να λαμβάνουν την ημερήσια διάταξη και τα συνημμένα έγγραφα και να εκφράζουν τη γνώμη τους σχετικά με τις επιχειρησιακές δραστηριότητες της ΚΕΕΥ JIV στις συνεδριάσεις του Συμβουλίου.
      3.   Η συμφωνία συνεργασίας συνάπτεται από τον εκτελεστικό διευθυντή της ΚΕΕΥ JIV.
      4.   Το ποσό της ετήσιας εισφοράς των ερευνητικών ιδρυμάτων καθορίζεται με γνώμονα τις αρχές που διατυπώνονται στο παράρτημα 2. Ειδικότερα, λαμβάνονται υπόψη οι ετήσιες επιχειρησιακές προσπάθειες για το τοπικό στοιχείο που συμμετέχει στην υποδομή VLBI.
      ΚΕΦΑΛΑΙΟ 4
      
         ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ
      
      Άρθρο 9
      Δικαιώματα και υποχρεώσεις των μελών
      1.   Στα δικαιώματα των μελών συγκαταλέγονται:
      
                  α)
               
               
                  η συμμετοχή και η ψηφοφορία στο Συμβούλιο·
               
            
                  β)
               
               
                  η συμμετοχή στην κατάστρωση μακροπρόθεσμων στρατηγικών και πολιτικών, καθώς και στις διαδικασίες λήψης αποφάσεων που αφορούν την ΚΕΕΥ JIV.
               
            Στα πρόσθετα οφέλη των μελών συγκαταλέγονται:
      
                  γ)
               
               
                  η δυνατότητα της οικείας ερευνητικής κοινότητας να συμμετέχει στις εκδηλώσεις της ΚΕΕΥ JIV, όπως θερινά μαθήματα, ημερίδες, συνέδρια, επιμορφωτικά μαθήματα σε προνομιακές τιμές, ανάλογα με τις διαθέσιμες θέσεις·
               
            
                  δ)
               
               
                  η δυνατότητα της οικείας ερευνητικής κοινότητας να έχει πρόσβαση στη στήριξη της ΚΕΕΥ JIV για την ανάπτυξη σχετικών συστημάτων, διαδικασιών και υπηρεσιών·
               
            
                  ε)
               
               
                  το δικαίωμα να παρέχουν δεδομένα για επεξεργασία στις κεντρικές εγκαταστάσεις της ΚΕΕΥ JIV και να λαμβάνουν στήριξη από την ΚΕΕΥ JIV.
               
            2.   Κάθε μέλος ορίζει δύο αντιπροσώπους· ένας τουλάχιστον από τους αντιπροσώπους διαθέτει επιστημονική εμπειρογνωμοσύνη και εκπροσωπεί τα ερευνητικά ιδρύματα που παρέχουν πόρους στην ΚΕΕΥ JIV.
      3.   Κάθε μέλος:
      
                  α)
               
               
                  καταβάλλει τις εισφορές που αποφασίζονται από το Συμβούλιο και περιγράφονται στο παράρτημα 2·
               
            
                  β)
               
               
                  εξουσιοδοτεί πλήρως έναν από τους αντιπροσώπους του να ψηφίζει επί όλων των θεμάτων που συζητώνται στη συνεδρίαση του Συμβουλίου·
               
            
                  γ)
               
               
                  μπορεί να διορίζει ή να εξουσιοδοτεί τοπικό ίδρυμα ή κοινοπραξία υποδομών για την εκπλήρωση των υποχρεώσεών του που απορρέουν από το παρόν καταστατικό.
               
            4.   Εκτός από τη συμφωνηθείσα εισφορά που αναφέρεται στο άρθρο 9 παράγραφος 3 στοιχείο α), τα μέλη μπορούν να καταβάλλουν και άλλες εισφορές ατομικά ή από κοινού, σε συνεργασία με άλλα μέλη, παρατηρητές ή τρίτα μέρη. Οι εν λόγω εισφορές, σε χρήμα ή σε είδος, υπόκεινται στην έγκριση του Συμβουλίου.
      Άρθρο 10
      Δικαιώματα και υποχρεώσεις των παρατηρητών
      1.   Στα δικαιώματα των παρατηρητών συγκαταλέγεται το δικαίωμα:
      
                  α)
               
               
                  να παρίστανται στις συνεδριάσεις του Συμβουλίου χωρίς δικαίωμα ψήφου·
               
            
                  β)
               
               
                  να εκφράζουν τη γνώμη τους σχετικά με τα θέματα της ημερήσιας διάταξης του Συμβουλίου·
               
            
                  γ)
               
               
                  να λαμβάνουν την ημερήσια διάταξη, καθώς και τα συνημμένα έγγραφα·
               
            
                  δ)
               
               
                  της σχετικής επιστημονικής και τεχνικής κοινότητας να συμμετέχει στις εκδηλώσεις της ΚΕΕΥ JIV.
               
            2.   Κάθε παρατηρητής:
      
                  α)
               
               
                  διορίζει δύο αντιπροσώπους, εκ των οποίων τουλάχιστον ένας εκπροσωπεί τα ιδρύματα που έχουν συσταθεί σε εθνικό επίπεδο και παρέχουν πόρους στην ΚΕΕΥ JIV·
               
            
                  β)
               
               
                  προσδιορίζει τις δραστηριότητες στο πλαίσιο της συνεργασίας του για την προώθηση των στόχων της ΚΕΕΥ JIV που προβλέπονται στο άρθρο 2·
               
            
                  γ)
               
               
                  υποβάλλει ετήσια δήλωση στο Συμβούλιο για την αξιολόγηση της συνεργασίας του με σκοπό την εκπλήρωση των στόχων της ΚΕΕΥ JIV·
               
            
                  δ)
               
               
                  μπορεί να εξουσιοδοτεί τον αντιπρόσωπό του να εκπληρώνει τις υποχρεώσεις που προβλέπονται στο άρθρο 10 παράγραφος 2 στοιχείο β).
               
            3.   Εκτός από τη συμφωνηθείσα συνεργασία για την επίτευξη των στόχων της ΚΕΕΥ JIV, όπως προβλέπεται στο άρθρο 10 παράγραφος 2 στοιχείο β), οι παρατηρητές μπορούν να καταβάλλουν και άλλες εισφορές ατομικά ή από κοινού, σε συνεργασία με άλλα μέλη, παρατηρητές ή τρίτα μέρη. Οι εν λόγω εισφορές, σε χρήμα ή σε είδος, υπόκεινται στην έγκριση του Συμβουλίου.
      ΚΕΦΑΛΑΙΟ 5
      
         ΔΙΑΚΥΒΕΡΝΗΣΗ
      
      Άρθρο 11
      Διακυβέρνηση και διαχείριση
      Η δομή διακυβέρνησης της ΚΕΕΥ JIV απαρτίζεται από τα ακόλουθα όργανα:
      
                  α)
               
               
                  το Συμβούλιο·
               
            
                  β)
               
               
                  τον εκτελεστικό διευθυντή.
               
            Άρθρο 12
      Συμβούλιο
      1.   Το Συμβούλιο είναι το διοικητικό όργανο της ΚΕΕΥ JIV και αποτελείται από αντιπροσώπους των μελών και των παρατηρητών της ΚΕΕΥ JIV. Κάθε μέλος διαθέτει μία ψήφο. Κάθε μέλος διορίζει έναν αντιπρόσωπο με δικαίωμα ψήφου. Κάθε αντιπροσωπεία μελών και παρατηρητών είναι δυνατόν να αποτελείται από δύο άτομα κατ' ανώτατο όριο, εκ των οποίων το ένα τουλάχιστον πρέπει να διαθέτει την κατάλληλη επιστημονική εμπειρογνωμοσύνη για την ΚΕΕΥ JIV (όπως προβλέπεται στο άρθρο 9 παράγραφος 2 και στο άρθρο 10 παράγραφος 2). Το ίδρυμα υποδοχής εκπροσωπείται στην αντιπροσωπεία του μέλους υποδοχής.
      2.   Το Συμβούλιο απευθύνει μόνιμες προσκλήσεις στους φορείς ή εκπροσώπους του EVN και στα συμμετέχοντα ερευνητικά ιδρύματα (που προβλέπονται στο άρθρο 8 παράγραφος 1), καθώς και στις περιπτώσεις όπου το θεωρεί σκόπιμο.
      3.   Το Συμβούλιο εγκρίνει τον εσωτερικό του κανονισμό εντός εύλογου χρονικού διαστήματος μετά τη σύσταση της ΚΕΕΥ JIV, συμπεριλαμβανομένου του εσωτερικού κανονισμού που προβλέπεται στο άρθρο 23 παράγραφος 1, στο άρθρο 25 παράγραφος 1 και στο άρθρο 26 παράγραφος 1.
      4.   Το Συμβούλιο συνέρχεται τουλάχιστον μία φορά ετησίως και είναι υπεύθυνο, σύμφωνα με τις διατάξεις του παρόντος καταστατικού, για τη γενική διοίκηση και εποπτεία της ΚΕΕΥ JIV.
      5.   Το Συμβούλιο επιδιώκει την επιστημονική αριστεία της υποδομής VLBI, καθώς και τη συνέπεια, συνοχή και σταθερότητα των υπηρεσιών των σχετικών ερευνητικών ιδρυμάτων που παρέχουν πόρους στην ΚΕΕΥ JIV.
      6.   Το Συμβούλιο έχει τουλάχιστον την εξουσία:
      
                  α)
               
               
                  να αποφασίζει για τις στρατηγικές ανάπτυξης της ΚΕΕΥ JIV·
               
            
                  β)
               
               
                  να εγκρίνει το ετήσιο πρόγραμμα εργασιών, το οποίο προτείνεται από τον εκτελεστικό διευθυντή και περιλαμβάνει τον ετήσιο προϋπολογισμό με τις πιστώσεις για το Γραφείο Συντονισμού και Υποστήριξης της ΚΕΕΥ JIV και τις κοινές υπηρεσίες, καθώς και περιγραφή της μακροπρόθεσμης στρατηγικής·
               
            
                  γ)
               
               
                  να αποφασίζει, τουλάχιστον ανά πενταετία, την εισφορά των μελών και των παρατηρητών, σύμφωνα με τις αρχές υπολογισμού που παρατίθενται στο παράρτημα 2·
               
            
                  δ)
               
               
                  να εγκρίνει την ετήσια έκθεση της ΚΕΕΥ JIV και τους ελεγμένους οικονομικούς λογαριασμούς·
               
            
                  ε)
               
               
                  να αποφασίζει για την εισδοχή νέου μέλους ή παρατηρητή·
               
            
                  στ)
               
               
                  να αποφασίζει για τη διαγραφή μέλους ή τη λύση του καθεστώτος παρατηρητή·
               
            
                  ζ)
               
               
                  να αποφασίζει σχετικά με προτάσεις τροποποίησης του καταστατικού·
               
            
                  η)
               
               
                  να διορίζει τον εκτελεστικό διευθυντή, να αναστέλλει την άσκηση των καθηκόντων του και να τον παύει από τα καθήκοντά του·
               
            
                  θ)
               
               
                  να συστήνει επικουρικά όργανα·
               
            
                  ι)
               
               
                  να περιγράφει τα καθήκοντα και τις ειδικές δραστηριότητες του εκτελεστικού διευθυντή και να εκδίδει κατευθυντήριες γραμμές για τη σύναψη συμφωνιών συνεργασίας από τον εκτελεστικό διευθυντή, όπως προβλέπεται στο άρθρο 8 παράγραφος 3.
               
            7.   Το Συμβούλιο συγκαλείται από τον πρόεδρο με προειδοποίηση τουλάχιστον τεσσάρων εβδομάδων και η ημερήσια διάταξη διανέμεται τουλάχιστον δύο εβδομάδες πριν από τη συνεδρίαση. Τα μέλη έχουν το δικαίωμα να προτείνουν θέματα για την ημερήσια διάταξη μέχρι και πέντε ημέρες πριν από τη συνεδρίαση. Σύγκληση συνεδρίασης του Συμβουλίου μπορεί να ζητηθεί τουλάχιστον από το 50 % των μελών.
      8.   Το Συμβούλιο εκλέγει πρόεδρο με πλειοψηφία 75 % των ψήφων. Ο πρόεδρος εκλέγεται για διετή θητεία, ανανεώσιμη άπαξ.
      9.   Το Συμβούλιο εκλέγει αντιπρόεδρο με πλειοψηφία 75 % των ψήφων. Ο αντιπρόεδρος αντικαθιστά τον πρόεδρο κατά την απουσία του και σε περίπτωση σύγκρουσης συμφερόντων. Ο αντιπρόεδρος εκλέγεται για διετή θητεία, ανανεώσιμη άπαξ.
      Άρθρο 13
      Λήψη αποφάσεων από το Συμβούλιο
      1.   Οι συζητήσεις και οι αποφάσεις του Συμβουλίου δεν είναι έγκυρες εάν δεν επιτευχθεί απαρτία των δύο τρίτων των μελών που εκπροσωπούνται και είναι παρόντα στη συνεδρίαση.
      2.   Για όλες τις αποφάσεις του το Συμβούλιο καταβάλλει κάθε δυνατή προσπάθεια για επίτευξη ομοφωνίας.
      3.   Εάν δεν επιτευχθεί ομοφωνία, αρκεί η απλή πλειοψηφία των ψήφων για να ληφθεί απόφαση, εκτός εάν πρόκειται για τις αποφάσεις που αναφέρονται στο άρθρο 12 παράγραφοι 8 και 9 και στο άρθρο 13 παράγραφοι 4 και 5.
      4.   Οι αποφάσεις για τις οποίες απαιτείται πλειοψηφία τουλάχιστον των δύο τρίτων των ψήφων είναι εκείνες που αφορούν:
      
                  α)
               
               
                  την έγκριση ή αλλαγή των στρατηγικών ανάπτυξης της ΚΕΕΥ JIV·
               
            
                  β)
               
               
                  τη διαγραφή μέλους ή τη λύση του καθεστώτος παρατηρητή·
               
            
                  γ)
               
               
                  τον διορισμό του εκτελεστικού διευθυντή, την αναστολή των καθηκόντων του και την παύση του από τα καθήκοντά του·
               
            
                  δ)
               
               
                  τη σύσταση επικουρικών οργάνων·
               
            
                  ε)
               
               
                  την έγκριση ή την αλλαγή του εσωτερικού κανονισμού·
               
            
                  στ)
               
               
                  την έγκριση και τροποποίηση του ετήσιου προγράμματος εργασιών και του ετήσιου προϋπολογισμού.
               
            5.   Οι αποφάσεις για τις οποίες απαιτείται ομοφωνία όλων των παρόντων μελών της ΚΕΕΥ JIV είναι εκείνες που αφορούν:
      
                  α)
               
               
                  την υποβολή πρότασης στην Επιτροπή για τροποποίηση του καταστατικού·
               
            
                  β)
               
               
                  την έγκριση και τροποποίηση των αρχών υπολογισμού της εισφοράς που αναφέρονται στο παράρτημα 2·
               
            
                  γ)
               
               
                  τον καθορισμό των εισφορών που πρέπει να καταβάλλουν τα μέλη και οι παρατηρητές·
               
            
                  δ)
               
               
                  τη λύση της ΚΕΕΥ JIV.
               
            6.   Οι αποφάσεις που αναφέρονται στο άρθρο 13 παράγραφοι 4 και 5 μπορούν να ληφθούν μόνον εάν όλα τα μέλη έχουν ενημερωθεί για τις προτεινόμενες αποφάσεις τουλάχιστον δύο εβδομάδες πριν από τη συνεδρίαση. Οι αποφάσεις για τις τροποποιήσεις του καταστατικού και του παραρτήματος 2 που προβλέπονται στο άρθρο 13 παράγραφος 5 στοιχεία α) και β) μπορούν να ληφθούν μόνο εάν όλα τα μέλη έχουν ενημερωθεί για την ακριβή διατύπωση της τροποποίησης τουλάχιστον δύο μήνες πριν από τη συνεδρίαση.
      7.   Κάθε τροποποίηση του καταστατικού υπόκειται στις διατάξεις του άρθρου 11 του κανονισμού (ΕΚ) αριθ. 723/2009.
      Άρθρο 14
      Εκτελεστικός διευθυντής
      1.   Το Συμβούλιο διορίζει τον εκτελεστικό διευθυντή της ΚΕΕΥ JIV για πενταετή θητεία, με δυνατότητα ανανέωσης. Ο εκτελεστικός διευθυντής της ΚΕΕΥ JIV είναι αρμόδιος για την επιστημονική ανάπτυξη της ΚΕΕΥ JIV. Ο εκτελεστικός διευθυντής είναι υπεύθυνος για την εκτέλεση των αποφάσεων του Συμβουλίου και την καθημερινή διαχείριση όλων των επιχειρησιακών δραστηριοτήτων της ΚΕΕΥ JIV, συμπεριλαμβανομένων των δραστηριοτήτων του Γραφείου Συντονισμού και Υποστήριξης και της ανάπτυξης του συσχετιστή.
      2.   Ο εκτελεστικός διευθυντής είναι ο νόμιμος αντιπρόσωπος της ΚΕΕΥ JIV.
      3.   Ο εκτελεστικός διευθυντής καταρτίζει και υποβάλλει προς έγκριση στο Συμβούλιο το ετήσιο πρόγραμμα εργασιών που προβλέπεται στο άρθρο 12 παράγραφος 6 στοιχείο β).
      4.   Μετά την έγκριση του προβλεπόμενου στο άρθρο 12 παράγραφος 6 στοιχείο β) ετήσιου προγράμματος εργασιών από το Συμβούλιο, ο εκτελεστικός διευθυντής επιφορτίζεται με την εκτέλεσή του.
      5.   Ο εκτελεστικός διευθυντής μπορεί να συγκροτεί μία ή περισσότερες επιτροπές προκειμένου να τον συνδράμουν στην άσκηση των δραστηριοτήτων της ΚΕΕΥ JIV.
      Άρθρο 15
      Γραφείο Συντονισμού και Υποστήριξης της ΚΕΕΥ JIV
      Το Γραφείο Συντονισμού και Υποστήριξης της ΚΕΕΥ JIV είναι το κεντρικό γραφείο διαχείρισης των καθημερινών εργασιών της ΚΕΕΥ JIV. Υποστηρίζει την τρέχουσα διαχείριση της ΚΕΕΥ JIV, συμπεριλαμβανομένης της παροχής συνδρομής στο Συμβούλιο. Συγκροτείται και τελεί υπό τη διαχείριση του εκτελεστικού διευθυντή.
      ΚΕΦΑΛΑΙΟ 6
      
         ΟΙΚΟΝΟΜΙΚΑ & ΥΠΟΒΟΛΗ ΕΚΘΕΣΕΩΝ ΣΤΗΝ ΕΥΡΩΠΑΪΚΗ ΕΠΙΤΡΟΠΗ
      
      Άρθρο 16
      Δημοσιονομικές αρχές και λογαριασμοί
      1.   Τα κονδύλια της ΚΕΕΥ JIV μπορούν να χρησιμοποιούνται μόνο για τους σκοπούς που ορίζονται στο παρόν καταστατικό.
      2.   Η ΚΕΕΥ JIV διαχειρίζεται τα οικεία στοιχεία ενεργητικού σύμφωνα με τις φορολογικές διατάξεις. Για την επίτευξη των στόχων της, η ΚΕΕΥ JIV μπορεί να αποκτά, να χρησιμοποιεί και να διαχειρίζεται κονδύλια τρίτων μερών.
      3.   Το οικονομικό έτος της ΚΕΕΥ JIV αρχίζει την 1η Ιανουαρίου και λήγει την 31η Δεκεμβρίου κάθε έτους.
      4.   Όλα τα έσοδα και οι δαπάνες της ΚΕΕΥ JIV περιλαμβάνονται σε εκτιμήσεις που καταρτίζονται για κάθε οικονομικό έτος και εγγράφονται στον ετήσιο προϋπολογισμό. Ο ετήσιος προϋπολογισμός είναι σύμφωνος με τις κοινώς αποδεκτές αρχές της διαφάνειας.
      5.   Οι λογαριασμοί της ΚΕΕΥ JIV συνοδεύονται από ελεγμένη έκθεση σχετικά με τη δημοσιονομική και οικονομική διαχείριση του οικονομικού έτους.
      6.   Η ΚΕΕΥ JIV υπόκειται στις απαιτήσεις του εφαρμοστέου δικαίου όσον αφορά την κατάρτιση, την υποβολή, τον έλεγχο και τη δημοσίευση λογαριασμών.
      7.   Η ΚΕΕΥ JIV διασφαλίζει ότι οι πιστώσεις χρησιμοποιούνται σύμφωνα με τις αρχές της χρηστής οικονομικής διαχείρισης.
      8.   Η ΚΕΕΥ JIV καταχωρίζει χωριστά τις δαπάνες και τα έσοδα των οικείων οικονομικών δραστηριοτήτων.
      9.   Το Γραφείο Συντονισμού και Υποστήριξης της ΚΕΕΥ JIV είναι υπεύθυνο για την τήρηση ακριβούς λογαριασμού όλων των εσόδων και εξόδων.
      Άρθρο 17
      Υποβολή εκθέσεων
      1.   Η ΚΕΕΥ JIV καταρτίζει ετήσια έκθεση δραστηριοτήτων, η οποία περιλαμβάνει ιδίως τις επιστημονικές, επιχειρησιακές και οικονομικές πτυχές των δραστηριοτήτων της. Η έκθεση εγκρίνεται από το Συμβούλιο και διαβιβάζεται στην Επιτροπή και στις αρμόδιες δημόσιες αρχές εντός έξι μηνών από τη λήξη του αντίστοιχου οικονομικού έτους. Η εν λόγω έκθεση δημοσιοποιείται.
      2.   Η ΚΕΕΥ JIV ενημερώνει την Ευρωπαϊκή Επιτροπή για τις περιπτώσεις στις οποίες απειλείται σοβαρά η εκτέλεση των καθηκόντων της ΚΕΕΥ JIV ή παρεμποδίζεται η εκπλήρωση των υποχρεώσεών της που απορρέουν από τον κανονισμό (ΕΚ) αριθ. 723/2009.
      Άρθρο 18
      Ευθύνη
      1.   Η ΚΕΕΥ JIV ευθύνεται για τα χρέη της.
      2.   Η οικονομική ευθύνη των μελών για τα χρέη της ΚΕΕΥ JIV περιορίζεται στην ετήσια εισφορά κάθε μέλους, η οποία ορίζεται στο παράρτημα 2.
      3.   Η ΚΕΕΥ JIV προβαίνει στη δέουσα ασφάλιση κατά των ιδιαίτερων κινδύνων που συνδέονται με τη συγκρότηση και τη λειτουργία της ΚΕΕΥ JIV.
      ΚΕΦΑΛΑΙΟ 7
      
         ΠΟΛΙΤΙΚΕΣ
      
      Άρθρο 19
      Συμφωνίες συνεργασίας με τρίτα μέρη
      Σε περιπτώσεις όπου η ΚΕΕΥ JIV κρίνει ότι είναι επωφελές, μπορεί να συνάπτει συμφωνία συνεργασίας με τρίτα μέρη, για παράδειγμα με ερευνητικά ιδρύματα από χώρες που δεν είναι μέλη ούτε παρατηρητές της ΚΕΕΥ JIV.
      Άρθρο 20
      Πολιτική παροχής πρόσβασης στους χρήστες
      1.   Η ΚΕΕΥ JIV μεριμνά για την παροχή πρόσβασης στην υποδομή εντός των ορίων και υπό τις προϋποθέσεις της σχετικής πολιτικής για την παροχή πρόσβασης.
      2.   Τα δεδομένα, τα εργαλεία και οι υπηρεσίες που προσφέρονται από την ΚΕΕΥ JIV είναι ανοικτά στην επιστημονική κοινότητα βάσει αδειοδότησης από τους παρόχους περιεχομένου και μετά από έλεγχο ταυτότητας με εγκεκριμένη από την ΚΕΕΥ JIV διαδικασία.
      3.   Η ΚΕΕΥ JIV διασφαλίζει ότι οι χρήστες συμφωνούν με τους όρους και τις προϋποθέσεις που διέπουν την πρόσβαση και ότι εφαρμόζονται κατάλληλες ρυθμίσεις ασφάλειας σχετικά με την εσωτερική αποθήκευση και χειρισμό των ερευνητικών δεδομένων.
      4.   Η ΚΕΕΥ JIV θέτει σε εφαρμογή σαφείς ρυθμίσεις για τη διερεύνηση ισχυρισμών περί παραβίασης της ασφάλειας και αποκάλυψης εμπιστευτικών ερευνητικών δεδομένων.
      Άρθρο 21
      Πολιτική επιστημονικής αξιολόγησης
      1.   Στο πλαίσιο της διευκόλυνσης της επιστημονικής έρευνας, η ΚΕΕΥ JIV τηρεί τις αρχές της διαφάνειας και υιοθετεί πνεύμα «βέλτιστων πρακτικών», όπως έχει συμφωνηθεί και καθιερωθεί μέσω της συνεργασίας με το EVN.
      2.   Η πρόσβαση στις ερευνητικές εγκαταστάσεις, σε χρόνο παρατήρησης και σε χρόνο χρήσης του συσχετιστή της ΚΕΕΥ JIV βασίζεται στην επιστημονική αριστεία και στην τεχνική εφικτότητα των προτάσεων έργων, οι οποίες κρίνονται με αξιολόγηση από ομολόγους ανεξάρτητους εμπειρογνώμονες, σύμφωνα με τα κριτήρια και τις πρακτικές που έχουν καθιερωθεί στο EVN. Κατά την πρόσβαση σε χρόνο χρήσης του συσχετιστή τηρούνται η κατανομή και ο προγραμματισμός του χρόνου παρατήρησης.
      Άρθρο 22
      Πολιτική διάδοσης
      1.   Η ΚΕΕΥ JIV λαμβάνει κάθε κατάλληλο μέτρο για την προώθηση της υποδομής και της χρήσης της στην έρευνα και την εκπαίδευση.
      2.   Η ΚΕΕΥ JIV ενθαρρύνει τους χρήστες της να δημοσιοποιούν τα αποτελέσματα της έρευνάς τους και να τα διαθέτουν μέσω της ΚΕΕΥ JIV.
      3.   Η ΚΕΕΥ JIV καταρτίζει πολιτική διάδοσης.
      Άρθρο 23
      Πολιτική για τα δικαιώματα διανοητικής ιδιοκτησίας
      1.   Όσον αφορά τα απαραίτητα δικαιώματα διανοητικής ιδιοκτησίας που προκύπτουν από την έρευνα και την ανάπτυξη του συσχετιστή της ΚΕΕΥ JIV, αναγνωρίζεται η αρχή της κυριότητας, αλλά είναι δυνατή η συγκυριότητα μεταξύ όλων των ενεργώς συμμετεχόντων στην έρευνα προς όφελος της ανάπτυξης του συσχετιστή της ΚΕΕΥ JIV. Η ΚΕΕΥ JIV υιοθετεί ολοκληρωμένη προσέγγιση των κατευθυντήριων γραμμών και των συμβάσεων για δικαιώματα διανοητικής ιδιοκτησίας όσον αφορά τα δικαιώματα των εθνικών ερευνητικών ιδρυμάτων που παρέχουν υποδομή στην ΚΕΕΥ JIV, η οποία καλύπτει τη μεταφορά τεχνολογίας και τον επιμερισμό των δικαιωμάτων διανοητικής ιδιοκτησίας και για την οποία ο εκτελεστικός διευθυντής προτείνει εσωτερικό κανονισμό στο Συμβούλιο.
      2.   Η ΚΕΕΥ JIV παρέχει καθοδήγηση (παραδείγματος χάριν μέσω ιστοτόπου) στους ερευνητές προκειμένου να διασφαλιστεί ότι η διεξαγωγή έρευνας με χρήση υλικού το οποίο είναι προσβάσιμο μέσω της ΚΕΕΥ JIV αναλαμβάνεται σε πλαίσιο στο οποίο αναγνωρίζονται τα δικαιώματα ιδιοκτησίας των κατόχων δεδομένων.
      Άρθρο 24
      Πολιτική απασχόλησης, συμπεριλαμβανομένων των ίσων ευκαιριών
      Ως εργοδότης, η ΚΕΕΥ JIV εφαρμόζει πολιτική ίσων ευκαιριών και επιλέγει τον καλύτερο υποψήφιο, ανεξαρτήτως προσωπικού ιστορικού, εθνικότητας, θρησκείας ή φύλου. Στις συμβάσεις εργασίας τηρείται το εθνικό δίκαιο της χώρας στην οποία απασχολείται το προσωπικό.
      Άρθρο 25
      Πολιτική για τις συμβάσεις προμηθειών και φοροαπαλλαγές
      1.   Η ΚΕΕΥ JIV αντιμετωπίζει τους υποψηφίους και τους υποβάλλοντες προσφορά στο πλαίσιο διαδικασιών σύναψης συμβάσεων με τρόπο ισότιμο, χωρίς διακρίσεις και ανεξάρτητα από το αν εδρεύουν στην Ευρωπαϊκή Ένωση ή όχι. Η πολιτική της ΚΕΕΥ JIV για τις συμβάσεις προμηθειών τηρεί τις αρχές της διαφάνειας, της αμεροληψίας και του ανταγωνισμού. Το Συμβούλιο εγκρίνει εσωτερικό κανονισμό που ορίζει όλες τις απαραίτητες λεπτομέρειες για τις ακριβείς διαδικασίες και τα κριτήρια σύναψης συμβάσεων.
      2.   Ο εκτελεστικός διευθυντής είναι υπεύθυνος για τις συμβάσεις της ΚΕΕΥ JIV. Οι προσφορές δημοσιεύονται στον ιστότοπο της ΚΕΕΥ JIV και στην επικράτεια των μελών και των παρατηρητών. Η απόφαση σύναψης σύμβασης δημοσιεύεται στον ιστότοπο της ΚΕΕΥ JIV και περιλαμβάνει αιτιολόγηση.
      3.   Οι συμβάσεις μελών και παρατηρητών σχετικά με δραστηριότητες της ΚΕΕΥ JIV συνάπτονται με τρόπο ώστε να δίνεται η δέουσα προσοχή στις ανάγκες της ΚΕΕΥ JIV, στις τεχνικές απαιτήσεις και στις προδιαγραφές που εκδίδουν τα αρμόδια όργανα και τηρουμένων των ισχυόντων εθνικών κανονισμών.
      4.   Οι φοροαπαλλαγές βάσει του άρθρου 143 παράγραφος 1 στοιχείο ζ) και του άρθρου 151 παράγραφος 1 στοιχείο β) της οδηγίας 2006/112/ΕΚ του Συμβουλίου (1) και σύμφωνα με τα άρθρα 50 και 51 του εκτελεστικού κανονισμού (ΕΕ) αριθ. 282/2011 του Συμβουλίου (2) περιορίζονται στον φόρο προστιθέμενης αξίας για τα αγαθά και τις υπηρεσίες που προορίζονται για επίσημη χρήση από την ΚΕΕΥ JIV, των οποίων η αξία υπερβαίνει τα 225 EUR και τα οποία πληρώνει εξ ολοκλήρου και προμηθεύεται η ΚΕΕΥ JIV. Για τις συμβάσεις τις οποίες συνάπτουν μεμονωμένα μέλη δεν ισχύουν οι εν λόγω απαλλαγές. Με την επιφύλαξη του άρθρου 25 παράγραφοι 5 και 6 δεν εφαρμόζονται επιπλέον όρια.
      5.   Οι φοροαπαλλαγές εφαρμόζονται στις μη οικονομικού χαρακτήρα δραστηριότητες και όχι στις οικονομικές δραστηριότητες.
      6.   Η απαλλαγή από τον ΦΠΑ εφαρμόζεται σε αγαθά και υπηρεσίες για τις επιστημονικές, τεχνικές και διοικητικές εργασίες που αναλαμβάνει η ΚΕΕΥ JIV στο πλαίσιο των κύριων καθηκόντων της. Σε αυτά περιλαμβάνονται οι δαπάνες για συνέδρια, ημερίδες και συνεδριάσεις που συνδέονται άμεσα με τις επίσημες δραστηριότητες της ΚΕΕΥ JIV, αλλά εξαιρούνται τα οδοιπορικά και τα έξοδα διαμονής.
      Άρθρο 26
      Πολιτική για τα δεδομένα
      1.   Γενικά τηρούνται οι αρχές της ανοικτής πηγής και της ελεύθερης πρόσβασης.
      Ο εκτελεστικός διευθυντής προτείνει στο Συμβούλιο προς έγκριση εσωτερικό κανονισμό για την πολιτική δεδομένων έναντι των χρηστών της υποδομής της ΚΕΕΥ JIV, σύμφωνα με τις πολιτικές του EVN.
      2.   Η ΚΕΕΥ JIV διασφαλίζει τη δημόσια πρόσβαση σε όλα τα εργαλεία και παρέχει κατάλληλη τεκμηρίωση.
      ΚΕΦΑΛΑΙΟ 8
      
         ΔΙΑΤΑΞΕΙΣ ΠΕΡΙ ΔΙΑΡΚΕΙΑΣ, ΔΙΑΛΥΣΗΣ, ΔΙΑΦΟΡΩΝ ΚΑΙ ΣΥΣΤΑΣΗΣ
      
      Άρθρο 27
      Διάρκεια
      Η ΚΕΕΥ JIV υφίσταται επ' αόριστον.
      Άρθρο 28
      Διάλυση
      1.   Η διάλυση της ΚΕΕΥ JIV πραγματοποιείται κατόπιν απόφασης του Συμβουλίου σύμφωνα με το άρθρο 13 παράγραφος 5 στοιχείο δ).
      2.   Χωρίς αδικαιολόγητη καθυστέρηση και σε κάθε περίπτωση εντός 10 ημερολογιακών ημερών από την έκδοση της απόφασης διάλυσης της ΚΕΕΥ JIV, η ΚΕΕΥ JIV κοινοποιεί την απόφαση στην Ευρωπαϊκή Επιτροπή.
      3.   Τα στοιχεία ενεργητικού που απομένουν μετά την εξόφληση των οφειλών της ΚΕΕΥ JIV κατανέμονται μεταξύ των μελών κατ' αναλογία προς τη σωρευμένη ετήσια εισφορά τους στην ΚΕΕΥ JIV, η οποία ορίζεται στο παράρτημα 2.
      4.   Χωρίς αδικαιολόγητη καθυστέρηση και σε κάθε περίπτωση εντός 10 ημερών από την ολοκλήρωση της διαδικασίας διάλυσης, η ΚΕΕΥ JIV ενημερώνει σχετικά την Επιτροπή.
      5.   Η ΚΕΕΥ JIV παύει να υφίσταται από την ημερομηνία κατά την οποία η Ευρωπαϊκή Επιτροπή δημοσιεύει τη σχετική ανακοίνωση στην Επίσημη Εφημερίδα της Ευρωπαϊκής Ένωσης.
      Άρθρο 29
      Εφαρμοστέο δίκαιο
      Η ΚΕΕΥ JIV διέπεται κατά ιεραρχική σειρά από:
      
                  α)
               
               
                  το δίκαιο της Ένωσης, ιδίως από τον κανονισμό (ΕΚ) αριθ. 723/2009·
               
            
                  β)
               
               
                  το δίκαιο των Κάτω Χωρών, σε περίπτωση που ένα θέμα δεν καλύπτεται ή καλύπτεται μόνο εν μέρει από το δίκαιο της Ένωσης·
               
            
                  γ)
               
               
                  το παρόν καταστατικό·
               
            
                  δ)
               
               
                  τον εσωτερικό της κανονισμό.
               
            Άρθρο 30
      Διαφορές
      1.   Το Δικαστήριο της Ευρωπαϊκής Ένωσης είναι αρμόδιο για τις ένδικες διαφορές μεταξύ των μελών για θέματα που αφορούν την ΚΕΕΥ JIV, μεταξύ μελών και της ΚΕΕΥ JIV, καθώς και για κάθε ένδικη διαφορά στην οποία η Ένωση είναι διάδικος.
      2.   Στις διαφορές μεταξύ της ΚΕΕΥ JIV και τρίτων μερών εφαρμόζεται η νομοθεσία της Ένωσης περί δικαιοδοσίας. Στις περιπτώσεις που δεν καλύπτονται από τη νομοθεσία της Ένωσης, το αρμόδιο δικαστήριο για την επίλυση των εν λόγω διαφορών καθορίζεται από το δίκαιο των Κάτω Χωρών.
      Άρθρο 31
      Διαθεσιμότητα του καταστατικού
      1.   Η έγκυρη έκδοση του καταστατικού διατίθεται ανά πάσα στιγμή στο κοινό μέσω του ιστοτόπου της ΚΕΕΥ JIV και στην καταστατική της έδρα.
      2.   Θεωρούνται αυθεντικές οι εκδόσεις του παρόντος καταστατικού σε όλες τις επίσημες γλώσσες των μελών που παρατίθενται στο παράρτημα 1. Θεωρούνται επίσης αυθεντικές οι εκδόσεις του στις επίσημες γλώσσες των κρατών μελών της ΕΕ που δεν παρατίθενται στο παράρτημα 1. Καμία γλωσσική έκδοση δεν υπερισχύει έναντι των άλλων.
      3.   Η μετάφραση του πρωτοτύπου του καταστατικού και των τροποποιήσεων που δημοσιεύονται στην Επίσημη Εφημερίδα αποτελεί αρμοδιότητα της Ευρωπαϊκής Επιτροπής. Εάν η Ευρωπαϊκή Επιτροπή δεν παρέχει μεταφράσεις, αυτές παρέχονται από το Γραφείο Συντονισμού και Υποστήριξης της ΚΕΕΥ JIV.
      Άρθρο 32
      Σύσταση και μεταβατικές διατάξεις
      1.   Η χώρα υποδοχής συγκαλεί καταστατική συνεδρίαση του Συμβουλίου το συντομότερο δυνατόν και, το αργότερο, 45 ημερολογιακές ημέρες από την έναρξη ισχύος της απόφασης της Επιτροπής για τη σύσταση της ΚΕΕΥ JIV.
      2.   Η χώρα υποδοχής γνωστοποιεί στα ιδρυτικά μέλη κάθε συγκεκριμένη επείγουσα νομική δράση που χρειάζεται να αναληφθεί εξ ονόματος της ΚΕΕΥ JIV πριν από την πραγματοποίηση της καταστατικής συνεδρίασης. Η νομική δράση αναλαμβάνεται από πρόσωπο δεόντως εξουσιοδοτημένο από το κράτος υποδοχής, εκτός εάν ένα ιδρυτικό μέλος προβάλει ένσταση εντός 5 εργάσιμων ημερών από τη γνωστοποίηση.
      3.   Έως ότου συσταθεί η ΚΕΕΥ JIV, το υφιστάμενο διοικητικό συμβούλιο και ο νυν διευθυντής του JIVE εξακολουθούν να ενεργούν ως νόμιμοι αντιπρόσωποι του ολλανδικού ιδρύματος. Ο εκτελεστικός διευθυντής της ΚΕΕΥ JIV εξουσιοδοτείται από το διοικητικό συμβούλιο του JIVE και από το συμβούλιο της ΚΕΕΥ JIV να καθορίζει τις ενέργειες κατά τη διάρκεια της μετάβασης του JIVE από ολλανδικό ίδρυμα σε ΚΕΕΥ JIV.
      
         ΠΑΡΑΡΤΗΜΑ 1
      
      
         ΚΑΤΑΛΟΓΟΣ ΜΕΛΩΝ ΚΑΙ ΠΑΡΑΤΗΡΗΤΩΝ ΚΑΙ ΕΚΠΡΟΣΩΠΟΥΣΩΝ ΟΝΤΟΤΗΤΩΝ
      
      ΜΕΛΗ
      
                  Χώρα ή διακυβερνητικός οργανισμός
               
               
                  Εκπροσωπούσα οντότητα
                  (π.χ. υπουργείο, συμβούλιο ερευνών)
               
            
                  Γαλλική Δημοκρατία
               
               
                  Εθνικό Κέντρο Επιστημονικών Ερευνών (CNRS)
               
            
                  Βασίλειο των Κάτω Χωρών
               
               
                  Nederlandse Organisatie voor Wetenschappelijk Onderzoek (NWO)
               
            
                  Βασίλειο της Σουηδίας
               
               
                  Σουηδικό Συμβούλιο Ερευνών (VR)
               
            
                  Ηνωμένο Βασίλειο της Μεγάλης Βρετανίας και της Βόρειας Ιρλανδίας
               
               
                  Συμβούλιο Επιστημονικών και Τεχνολογικών Εγκαταστάσεων (STFC)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            ΠΑΡΑΤΗΡΗΤΕΣ
      
                  Χώρα ή διακυβερνητικός οργανισμός
               
               
                  Εκπροσωπούσα οντότητα
                  (π.χ. υπουργείο, συμβούλιο ερευνών)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
         ΠΑΡΑΡΤΗΜΑ 2
      
      
         ΕΙΣΦΟΡΕΣ
      
      Το Συμβούλιο της ΚΕΕΥ JIV εφαρμόζει τις ακόλουθες κατευθυντήριες αρχές για τον προσδιορισμό των εισφορών στην ΚΕΕΥ JIV, τουλάχιστον ανά πενταετία:
      
                  1.
               
               
                  
                     Εισφορές των μελών:
                  
                  Μετά την επιβολή κατ' αποκοπή εισφοράς εισδοχής, η εισφορά μέλους κλιμακώνεται ανάλογα με το τοπικό κόστος λειτουργίας. Κατ' αυτόν τον τρόπο, τα μέλη που δεν διαθέτουν τηλεσκόπιο συνεισφέρουν μόνο κατ' ελάχιστο, ενώ άλλα μέλη επιβαρύνονται ανάλογα με το τοπικό κόστος λειτουργίας.
               
            
                  2.
               
               
                  
                     Τέλος χώρας υποδοχής:
                  
                  Εξυπακούεται ότι η χώρα υποδοχής πρέπει να είναι πρόθυμη να καταβάλει σημαντική εισφορά στην ΚΕΕΥ JIV ως τέλος χώρας υποδοχής, το οποίο δεν υπερβαίνει το ήμισυ του συνολικού βασικού προϋπολογισμού του JIVE.
               
            
                  3.
               
               
                  
                     Συμφωνημένες εισφορές για την περίοδο 2015-2019
                  
                  Τα μέλη της ΚΕΕΥ JIV κατέληξαν σε συμφωνία [… ημερομηνία …] για τις εισφορές που παρατίθενται στον επόμενο πίνακα.
                  
                              (σε ΕUR)
                           
                        
                               
                           
                           
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              Κάτω Χώρες
                           
                           
                              970 000
                           
                           
                              970 000
                           
                           
                              970 000
                           
                           
                              970 000
                           
                           
                              970 000
                           
                        
                              Ηνωμένο Βασίλειο
                           
                           
                              200 000
                           
                           
                              200 000
                           
                           
                              200 000
                           
                           
                              200 000
                           
                           
                              200 000
                           
                        
                              Σουηδία
                           
                           
                              110 000
                           
                           
                              110 000
                           
                           
                              110 000
                           
                           
                              110 000
                           
                           
                              110 000
                           
                        
                              Γαλλία
                           
                           
                              50 000
                           
                           
                              50 000
                           
                           
                              50 000
                           
                           
                              50 000
                           
                           
                              50 000
                           
                        
                              
                                 Ιταλία
                              
                           
                           
                              
                                 210 000
                              
                           
                           
                              
                                 210 000
                              
                           
                           
                              
                                 210 000
                              
                           
                           
                              
                                 210 000
                              
                           
                           
                              
                                 210 000
                              
                           
                        
                              
                                 Ισπανία
                              
                           
                           
                              
                                 140 000
                              
                           
                           
                              
                                 140 000
                              
                           
                           
                              
                                 140 000
                              
                           
                           
                              
                                 140 000
                              
                           
                           
                              
                                 140 000
                              
                           
                        
                              
                                 Νότια Αφρική
                              
                           
                           
                              
                                 65 000
                              
                           
                           
                              
                                 65 000
                              
                           
                           
                              
                                 65 000
                              
                           
                           
                              
                                 65 000
                              
                           
                           
                              
                                 65 000
                              
                           
                        Σημειωτέον ότι η Ιταλία, η Ισπανία και η Νότια Αφρική προετοιμάζουν την προσχώρησή τους και οι εισφορές τους παρατίθενται με πλάγια γραφή για λόγους πληρότητας.
               
            
         (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
      
         (2)  Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 77 της 23.3.2011, σ. 1).